प्रैक्टिस के लिए रोटी-पानी तक छोड़ा, पर टूर्नामेंट कैंसिल हो रहे
WFI President Brij Bhushan Sharan Singh Vs Wrestlers Protest. Follow Delhi Premnath Akhada Wrestlers Condition Latest Report, Stories On Dainik Bhaskar. 'मैंने 2-3 हफ्ते में 4 किलो वजन घटाया था। 46 से 42 किलो वजन किया। इसके लिए डाइट बहुत कंट्रोल की। रोटी खाना बंद किया, चावल, घी बिल्कुल नहीं।
'मैंने 2-3 हफ्ते में 4 किलो वजन घटाया था। 46 से 42 किलो वजन किया। इसके लिए डाइट बहुत कंट्रोल की। रोटी खाना बंद किया, चावल, घी बिल्कुल नहीं। बस फल खाती थी। पानी पीना तक कम कर दिया था। इतनी गर्मी में दिनभर में एक या दो गिलास पानी पीती। रोज 6 घंटे प्रैक्टिस करती थी। पर क्या हुआ, टूर्नामेंट ही कैंसिल हो गया। सारी मेहनत बेकार हो गई।'
ये मान्या हैं। दिल्ली में रहती हैं। उम्र 14 साल। नेशनल खेल चुकी हैं। स्कूल टूर्नामेंट में दो गोल्ड जीते हैं। इस बार अंडर-15 खेलना था, पर इंडियन ओलिंपिक एसोसिएशन यानी IOA की बनाई एडहॉक कमेटी ने चैम्पियनशिप ही कैंसिल कर दी। ये चैम्पियनशिप 30 मई से 2 जून तक पुणे में होनी थी।
दिल्ली के जंतर-मंतर पर पहलवानों के धरने के बाद मची उठापटक के बीच IOA ने रेसलिंग फेडरेशन का काम एडहॉक कमेटी को सौंपा था। रेसलर विनेश फोगाट, बजरंग पुनिया और साक्षी मलिक ने 23 अप्रैल को रेसलिंग फेडरेशन के अध्यक्ष रहे बृजभूषण शरण सिंह के खिलाफ धरना शुरू किया था। बृजभूषण शरण सिंह का कार्यकाल खत्म हो चुका है। एडहॉक कमेटी नए सिरे से चुनाव कराएगी।
28 मई, रविवार को बजरंग पुनिया, साक्षी मलिक और विनेश फोगाट को पुलिस ने हिरासत में ले लिया। उनके तंबू और बाकी सामान भी हटा दिए। कुल 109 लोगों पर FIR दर्ज की गई है। इन पर दंगा फैलाने और सरकारी काम में रुकावट डालने जैसे आरोप हैं। ये सभी बैरिकेड्स लांघकर नई संसद की ओर जा रहे थे।
एक तरफ ओलिंपिक में मेडल जीत चुके पहलवान अपनी लड़ाई लड़ रहे हैं, तो दूसरी तरफ उनके जैसा बनने का सपना देख रहे जूनियर पहलवान भी परेशान हैं। कैसे, ये जानने हम जंतर-मंतर से करीब 10 किलोमीटर दूर गुरु प्रेमनाथ अखाड़े पहुंचे।
दावा है कि दिल्ली-NCR में सबसे ज्यादा महिला पहलवान गुरु प्रेमनाथ अखाड़े में ही ट्रेनिंग लेती हैं। अखाड़े का रजिट्रेशन सोनकर व्यायामशाला नाम से है, पर ये गुरु प्रेमनाथ अखाड़े के नाम से ही मशहूर है। हम यहां पहुंचे तो 14-15 साल की लड़कियां मैट पर एक-दूसरे को पटखनी दे रहीं थीं। इनकी तादाद बहुत ज्यादा नहीं है।
वजह पूछी तो पता चला कि कई पहलवान घर चली गई हैं, जो हैं वे भी आधे-अधूरे मन से ट्रेनिंग कर रही हैं। कारण, एक के बाद एक कैंसिल हो रहे टूर्नामेंट। पहले 18 से 22 जनवरी तक गोंडा में होने वाली सीनियर नेशनल रैंकिंग सीरीज और अंडर-20 नेशनल चैम्पियनशिप कैंसिल हुई। अब अंडर-15, अंडर-23 की नेशनल रैंकिंग सीरीज और नेशनल चैम्पियनशिप भी नहीं हो रही।
अखाड़े के कोच विक्रम सोनकर हैं। वे कहते हैं, 'टूर्नामेंट कैंसिल होने की खबरों ने जूनियर पहलवानों के हौसले तोड़ दिए। वे इन टूर्नामेंट के लिए ही प्रैक्टिस में पसीना बहा रहे थे। कई के लिए तो टूर्नामेंट में शामिल होने का ये आखिरी साल था। ये जूनियर पहलवानों के भविष्य से खिलवाड़ है। हमने इसके लिए दिल्ली हाईकोर्ट में पिटिशन लगाई है। 17 और 27 मई को इस पर सुनवाई हो चुकी है। अगली सुनवाई 31 मई को होनी है।'
विक्रम सोनकर मैट पर पहलवानी के दांव खेल रही मान्या की तरफ इशारा कर कहते हैं, ‘ये हमारे यहां की बहुत बेहतरीन पहलवान है। उम्मीद थी कि इस बार ये स्टेट, नेशनल और फिर इंटरनेशनल खेलेगी। मेडल भी ला सकती थी, लेकिन टूर्नामेंट ही कैंसिल हो गए।’
हमने देखा कि मान्या अपने दांव-पेंच में बिल्कुल खोई हुई है, मानों उनके आसपास कोई है ही नहीं। विक्रम कहते हैं,’ लड़कियां गर्मी के बावजूद बिना पानी पिए प्रैक्टिस कर रही हैं, ताकि वजन कंट्रोल में रहे। अब आप सोचिए टूर्नामेंट कैंसिल होना हमारे लिए कितना बड़ा झटका है।’
टूर्नामेंट कैंसिल क्यों हो रहे हैं? विक्रम ने जवाब दिया, ’देखिए फेडरेशन और पहलवानों के बीच जो चल रहा है, वो सबको पता है। इसीलिए एडहॉक कमेटी बनी थी कि रेसलिंग का काम ठीक से चलता रहे। ठीक से काम चलने का मतलब टूर्नामेंट कैंसिल होना तो नहीं है न। यहां तो एक के बाद एक टूर्नामेंट कैंसिल होते जा रहे हैं।’
‘सबसे ज्यादा झटका लगा, जब अंडर-15 और अंडर-20 स्टेट और नेशनल चैम्पियनशिप कैंसिल हुई। इसका असर एशियन चैम्पियनशिप पर भी पड़ेगा। अंडर-20 और अंडर-15 एशियन चैम्पियनशिप 12 से 20 जुलाई तक जॉर्डन में होनी है। इसमें एंट्रीज की डेडलाइन 12 जून है। अगर बच्चे स्टेट और नेशनल नहीं खेलेंगे तो फिर उनकी एंट्री कैसे होगी। इनमें जीतने वाले बच्चों का रजिस्ट्रेशन ही आगे की चैम्पियनशिप के लिए होता है।'
मान्या प्रैक्टिस खत्म कर हमारे पास आकर खड़ी हो गईं। चुपचाप सब सुन रही थीं। हमने उनसे पूछा, ‘अगर इस बार टूर्नामेंट रद्द हो गया तो अगले साल की तैयारी करेंगी? वे मायूसी से कहती हैं, 'पता नहीं'। मान्या न फेडरेशन और पहलवानों के झगड़े के बारे में बोलती हैं और न ही खुद के भविष्य के बारे में।
कोच विक्रम सोनकर कहते हैं, 'पहलवान अगले टूर्नामेंट के बारे में सोचता है, उससे आगे की नहीं। मान्या का फोकस केवल इस बार के टूर्नामेंट पर था।'
दिव्या काकरान और शिवानी पवार इसी अखाड़े से निकलीं
विक्रम सोनकर बताते हैं, ‘दिल्ली-NCR में महिला पहलवानों की सबसे ज्यादा संख्या या कहें कि महिला पहलवानों का इकलौता अखाड़ा गुरु प्रेमनाथ अखाड़ा ही है। इस अखाड़े से निकला सबसे बड़ा नाम दिव्या काकरान हैं। 2017 में उन्होंने कॉमनवेल्थ रेसलिंग चैम्पियनशिप में गोल्ड, 2018 में एशियन रेसलिंग चैंपियनशिप में सिल्वर और 2022 में बर्मिंघम कॉमनवेल्थ गेम्स में ब्रॉन्ज मेडल जीता था। दिव्या 8 बार भारत केसरी भी रह चुकी हैं।’
दिव्या ने 9 मई को सरकार, साई और फेडरेशन से अपील की थी कि रेसलिंग एक्टिविटी न रोकी जाए। रेसलर्स के आरोपों पर उन्होंने कहा कि ‘जांच को अपनी जगह चलने दिया जाए, पर खेलों को ना रोका जाए।’
इंटरनेशनल रेसलर शिवानी पवार भी इसी अखाड़े से हैं। शिवानी रोज यहां प्रैक्टिस के लिए आती हैं। वे कहती हैं, 'पहलवान बनने के लिए सब कुछ भूलना पड़ता है। मेरा मकसद ओलिंपिक मेडल जीतना है। प्रैक्टिस के लिए मैं अपने भाई-बहनों की शादी तक में नहीं जा पाई।'
हमने तो पूरी लाइफ ही पहलवानी में इन्वेस्ट कर दी: शिवानी
शिवानी एशियन गेम्स में दो बार गोल्ड, अंडर-23 वर्ल्ड चैम्पियनशिप 2021 में सिल्वर और नेशनल गेम्स में गोल्ड मेडल जीत चुकी हैं। हमने शिवानी से पूछा कि पहलवान बनने के लिए क्या-क्या इन्वेस्ट करना पड़ता है? उन्होंने जवाब दिया, ‘पूरा जीवन। हमने तो पूरा जीवन ही पहलवानी में इन्वेस्ट कर दिया। घर भी नहीं जा पाते। अब तो घरवाले भी जान गए हैं कि इसे कुछ कहना बेकार है। वह आएगी नहीं।’
हमने पूछा- पहलवान का डेली रूटीन क्या होता है?
शिवानी कहती हैं, 'सुबह 5:30 बजे जागते हैं। बादाम पीते हैं, मैट साफ करते हैं और 8-8:30 बजे तक प्रैक्टिस, 9 बजे ब्रेकफास्ट, दो घंटे रेस्ट। फिर उठते हैं, जूस पीकर 12 बजे तक प्रैक्टिस शुरू कर देते हैं। कम से कम दो घंटे तक प्रैक्टिस और फिर आराम। दोपहर में हल्का-फुल्का खाना। शाम को 4:30 बजे दोबारा मैट पर आते हैं, ढाई-तीन घंटे प्रैक्टिस करते हैं। इसके बाद बस जूस, रेस्ट और रात में बहुत हल्का खाना।
मतलब प्रैक्टिस, खाना-पीना और आराम, ये तीन चीजें ही जीवन में बचती हैं।
इस पर शिवानी के कोच विक्रम कहते हैं, 'इस खेल में ट्रेनिंग, रेस्ट और डाइट ही सबसे जरूरी हैं।
शिवानी मध्यप्रदेश के छिंदवाड़ा जिले से हैं। हमने उनसे पूछा, पहलवानी जैसे करियर के लिए घर में सब आसानी से मान गए? जवाब मिला, ‘मम्मी-पापा तो तैयार थे। हम जॉइंट फैमिली में रहते हैं, तो दादी-दादा और रिश्तेदारों ने काफी बातें कीं। शुरुआत में सब विरोध में थे। कहते थे, लड़की को चोट लग जाएगी। बाहर जाना पड़ेगा।'
शिवानी कहती हैं कि ‘हम इतनी छोटी जगह से थे कि पूरे जिले में मैट पर कहीं प्रैक्टिस नहीं होती थी। इसलिए मैं 2014 में भोपाल आ गई। एक साल वहां प्रैक्टिस की। मेरे परिवार में सबके लंबे बाल हैं। मैंने बाल कटवाए तो सब नाराज हुए। कहने लगे बाल कटवा लिए, लड़कों जैसे कपड़े पहनती है, लेकिन अब सब ठीक है।’
महिला कोच, जिम और मैट के लिए लंबी लड़ाई...
गुरु प्रेमनाथ अखाड़ा 1974 से चल रहा है। अखाड़ा शुरू करने वाले पहलवान प्रेमनाथ के बेटे विक्रम सोनकर ने 2015 में यहां का काम संभाला। वे खुद भी पहलवान हैं। भारतीय टीम के कोच रह चुके हैं। वे बताते हैं, 'हमारे यहां से निकलीं महिला पहलवानों ने अब तक करीब 25 नेशनल-इंटरनेशनल मेडल जीते हैं।’
‘आपको यकीन नहीं होगा, लेकिन हमने महिला कोच के लिए लंबी लड़ाई लड़ी। स्पोर्ट्स अथॉरिटी ऑफ इंडिया ने 2016 में कामिनी यादव को यहां बतौर कोच भेजा था। वे एक-डेढ़ साल रहीं, फिर उनका ट्रांसफर हो गया। उनके बाद कोई महिला कोच नहीं थी। पिछले साल जून में कृष्णना को अपॉइंट किया गया। हाल में उनका भी ट्रांसफर हो गया, जबकि वे अभी प्रेग्नेंसी लीव पर हैं।'
विक्रम सोनकर कहते हैं, 'कुश्ती की कुछ तकनीक ऐसी होती हैं कि उन्हें महिला कोच ही सिखा सकती हैं। जैसे ईरानी तकनीक है, इसमें पूरे शरीर का वजन दूसरे पहलवान पर रखना होता है। कई तरह के ग्रिप में नई लड़कियां पुरुष कोच के साथ सहज नहीं महसूस करतीं।'
शिवानी पवार भी इस पर हामी भरती हैं। वे कहती हैं- 'नई लड़कियों में संकोच होता है। बाद में तो फिर पुरुष-महिला कुछ नहीं होता। अगर शुरुआत में महिला कोच मिल जाए तो सीखने-सिखाने में आसानी होती है।'
विक्रम सोनकर गुस्से में कहते हैं कि ‘आप खुद देख रही हैं कि दिल्ली-NCR में हमारे अखाड़े में ही सबसे ज्यादा महिला पहलवान हैं। अथॉरिटी पता नहीं क्या चाहती है। आप सोचिए 2015 में हमने मॉडर्न जिम मांगना शुरू किया था, वो अब जाकर मिला है। हमें पुराना जिम दे रहे थे। अब खेल बदल गया है, तकनीक बदल गई हैं, तो पुराने जिम का हम क्या करेंगे।’
विक्रम सोनकर मैट की तरफ इशारा कर कहते हैं, 'ये मैट भी हमें डेढ़ महीने पहले ही मिली है। पहले हम पुराने स्टाइल के गद्दों पर पहलवानी सिखाते थे। मैट तब मिली, जब दिव्या काकरान मेडल लाईं, हमारे अखाड़े का नाम संसद में लिया गया और सांसद मनोज तिवारी ने संसद में हमारे लिए सुविधाओं की मांग की।'
टूर्नामेंट कैंसिल होने से स्कॉलरशिप की उम्मीद खत्म
विक्रम सोनकर कहते हैं, 'कोई पहलवान अंडर-15 में जीतता है, तो उसे 16 लाख रुपए साल की स्कॉलरशिप मिल सकती है। मान्या के पिता कुक हैं। ज्यादातर लड़कियां ऐसे ही बैकग्राउंड से हैं। इनकी डाइट और ट्रेनिंग में काफी खर्च होता है। मां-बाप पैसा लगाकर ट्रेनिंग नहीं करा सकते। इसलिए स्कॉलरशिप बहुत मदद करती है। मां-बाप भी स्कॉलरशिप मिलने पर लड़कियों को पहलवानी कराने के लिए राजी हो जाते हैं।'
विक्रम कहते हैं, ‘जनवरी से अब तक 6-7 टूर्नामेंट कैंसिल हो चुके हैं। हर प्रतियोगिता के लिए रैंकिंग टूर्नामेंट होता है, वे भी कैंसिल हो गए। अब सोचिए टूर्नामेंट होंगे ही नहीं, तो स्कॉलरशिप या जो इनाम मिलता है, वह तो गया ना। बबली नाम की एक पहलवान कुछ दिन पहले ही राजस्थान से आई है। टूर्नामेंट कैंसिल होने का मतलब उसके लिए अंडर-15 में खेलने का मौका खोना है। टूर्नामेंट के लिए ये उसका आखिरी साल है।’
..................................................
पहलवानों के प्रोटेस्ट से जुड़ी ये खबर भी पढ़िए...
पुलिस ने जंतर-मंतर पर टेंट उखाड़े; बजरंग, विनेश, साक्षी मलिक हिरासत में
जंतर-मंतर पर चल रहा पहलवानों का प्रोटेस्ट पुलिस ने खत्म करवा दिया है। पहलवान रविवार को नई संसद के सामने महिला महापंचायत में शामिल होने जा रहे थे। दिल्ली पुलिस ने महापंचायत की इजाजत नहीं दी थी। रोकने पर पहलवान बैरिकेड्स लांघकर आगे चले गए। उस दौरान संसद भवन में उद्घाटन समारोह चल रहा था। पुलिस ने बजरंग पूनिया, विनेश-संगीता फोगाट, साक्षी मलिक सहित कई लोगों को हिरासत में ले लिया। इसके बाद जंतर-मंतर पर लगे टेंट, कुर्सियां और दूसरा सामान हटाकर शाम 4 बजे उसे खाली कर दिया।
पूरी खबर यहां पढ़ें...